 Onyeisi ụlọ ọrụ ahụ na-ahụ maka amụmà nchekwa ahụike steeti Anambra, bụ Anambra State Health Insurance Agency ASHIA, bụ Dọkịta Simeon Onyemaechi akpọkuola ma dụọ ndị aka ji akụ nobodo dị iche iche ka ha nye aka kwàdo ndebànye aha ụfọdụ ndị mmadụ nusoro amụmà nchekwa ahụike ahụ.  Dọkịta Onyemaechi kwupụtàra nke a nỤmụeri, dị nokpuru ọchịchị ime obodo Anambra East, oge o dùrù ndị òtù ọrụ ya wee gaa idebànye aha ndị obodo ahụ karịrị otu nàrị nùsòrò amụma nchekwa ahụ ike ASHIA, bụ ndebànye nke a kwàdòrò site naka òtù jikọtara ndị Ụmụafọ Ụmụeri bi na mba USA.Oge ọ na-akọwa ọtụtụ uru dị iche iche dị na mmadụ idebànyè aha nusoro amụmà nchekwa ahụ ike ahụ, ọ mere ka a mara na ọ bụ ọchịchọ óbì Gọvanọ Willie Obianọ ịhụ na mmadụ ọbụla na ezinaụlọ ọbụla dị na steeti ahụ ga-esonye namụmà ahụ, bụzị nke mere ọchịchị ya ji emefù ụkwụtụụkwụ ego nịkwàdo ya bụ atụmatụ.Na ntụnye nke ya, eze ọdịnala obodo Ụmụeri, bụ Igwe Ben Emeka fọrọ ekele nụkpa wee bunye Gọvanọ Obianọ maka igùzòbè na ịkwàdò atụmatụ ahụ, ma tòkwà ndị Ụmụeri ahụ bi na USA maka ịkwàdo ndebànye aha ndị okenye ruru otu narị nọnụ ọnụgụ. O kpèkwazịrị ka Chineke gọzie ma kwụghachi ha mmaji kwuru mmaji, ọbụnadị dịka ọ kpọkuru ndị ọzọ ka ha ñòmie nke ahụ site ninye aka kwàdo ndebànye ndị ọzọ, nihi na ahụike bụ ihe onwunwe.Nokwu ha notu notu, ụfọdụ ndị ritara urù na nke ahụ, nke gụnyere Maazị Leonard Okeke na Oriakụ Caroline Igwe kèlèkwara ndị ahụ kwadoro ya bụ ndebànye aha maka afọ ọma ha nakwa ọrụ obi ebere ha, ma kpekwazie ka Chineke gaa nihu ịgọzi ha, inye ha ahụ ike na ibuli ha elu nihe dị iche iche ha na-eme na mba ofesi ahụ. 